Fredag aften kostede en trafikulykke en 58-årig kvinde livet. Kvinden, som var på cykel, var ved at krydse Humlebakken i krydset ved Tornhøjvej, da hun blev påkørt af en personbil, der kørte i østlig retning ad Humlebakken. Det oplyser Nordjyllands Politi på Twitter. Ulykken skete kort før klokken 21 og føreren af bilen var en 51-årig kvinde fra Aalborg.  Cyklisten blev livsfarligt kvæstet ved påkørslen. Der blev på stedet givet livreddende førstehjælp af ambulancefolk og en læge, men cyklisten blev kort efter erklæret død. De pårørende er underrettet. Politiet har talt med vidner på stedet ligesom politiets bilinspektør har undersøgt stedet og uheldet. Har du set noget i forbindelse med uheldet, så kontakt Nordjyllands Politi på telefon 114.

Opsummering:
En kvindelig cyklist blev fredag aften kørt ned på Humlebakken i Aalborg. Hun døde kort efter af sine kvæstelser.